
PROLOG 


Scena 1 

Bunica, Zâărzuc, Bunicul, Flanel _ 

În stânga scenei, un pat etajat. In 
dreapta, o masă. 

Intră Bunica şi loveşte cu lingura într-o 
cratiţă. 

BUNICA: Hei, Zărzuc! Hei, Bunicule! Veniţi 
iute la masă, că se răceşte mâncarea! Hai! Dacă 
nu, o bag în coş şi-o dau mâine la cocoş! Dacă nu, 
o bag în sac şi-o dau mâine la gânsac! 

Pe muzică de fanfară foarte puternică, 
intră Zărzuc, urmat de Flanel, care latră şi 
miaună de bucurie: mâncare! 

ZĂRZUC:  Săru-mâna, bunică! Nu băga 
mâncarea-n sac, că avem foame de lup! Ce 
bunătăţi ne-ai făcut? 

BUNICA: Avem supă de spanac. Şi felul doi, 
spanac scăzut. Şi desert, tartă verde de spanac. 
Cu suc îndulcit de spanac... Spanacul e foarte bun, 
verde, te face să creşti cât nu gândeşti! 


ZĂRZUC: Parcă ziceai că nu-i frumos ca să 
rupi flori! 

BUNICA: Spanacul nu e floare! Şi nu-l 
distrugem, îi culegem doar frunzele, ca să le 
mâncăm mmm, mmm! Lui nu-i trebuie toate 
frunzele alea ca să trăiască. Ce, tu nu-ţi tai 
unghiile? Şi ce, te doare? 

ZĂRZUC: Mă doare! 

BUNICA: Ba nu te doare, dar îţi place ţie să 
stai cu gheare la degeţele! (către sală) Copii, pe 
voi vă doare când vă tăiaţi unghiile? Doar nu faci 
buba dacă-ţi tai unghiile! 

ZĂRZUC: Nu prea... 

BUNICA: E păcat să omori o plantă doar ca 
să-i faci rău. Şi unele animale pasc iarbă, dar nu 
rup iarba cu tot cu rădăcină, ca să-şi bată joc de 
ea! Mănâncă doar cât le trebuie... 

Intră Bunicul, cu crenguţe uscate în 
braţe. 

BUNICUL: Şi rădăcinile lăsate în pământ dau 
alte frunzuliţe. 

ZĂRZUC: Bunicule, da” tu de ce ai rupt acum 
crenguţe?! Spuneai că nu-i frumos să rupi 
crenguţele din copaci! 

BUNICUL: Să nu rupi crenguţe verzi! 
Crenguţele uscate sunt însă ca şi măselele 
stricate: ca să nu te îmbolnăveşti, trebuie să le 
scoţi! 

ZĂRZUC: Eu nu vreau să-mi scot dintele, că o 
să mă doară! O să-l scot când oi fi bătrân ca 
mata... 

BUNICUL: Ba te doare dacă nu-l scoţi! Doar 
ce se uită puţin nenea Doctorul la ea şi gata - a şi 


căzut! Şi-ţi creşte alta în loc... Dar dacă rupi din 
copac o creangă vie, atunci îl doare pe bietul 
copac, ca şi pe tine dacă ţi-ar rupe cineva un 
degeţel! Degeţelele nu mai cresc la loc, aşa cum 
cresc dinţii de lapte... Cum nu există doctori de 
copaci, le rup eu ramurile cele bătrâne şi le pun 
pe foc. Asta-i plata mea, pentru că ajut copacii: mă 
lasă să le pun uscăturile astea pe foc şi să ne 
încălzim! 

BUNICA: Ei, haideţi, haide la masă. Se 
răceşte spanacul! 

ZĂRZUC: Nu-mi place spanacul fierbinte! 

BUNICA: Lasă, că suflă bunica-n el şi-l 
răceşte, cum sufla pe nări calul din poveste! 

ZĂRZUC: Ba nici rece nu-mi place. Nu-mi 
place deloc! 

BUNICA: E cu ou. 

ZĂRZUC: Ei, aşa mai merge... Pune-mi mai 
mult ouşor... şi doar puţin spănăcel. Prea mult! 
Prea mult! 

BUNICUL: Lasă, bunico, pune spanac mai 
mult la mine. Vreau să fac muşchi peste tot. 
Zărzuc o să rămână bondocel şi n-o să-l mai vedem 
din spatele lui Flanel. Uite, Flanel mănâncă tot ce- 
i dai, nu face mofturi! Halal căţel, ruşine pentru 
băieţel! 

ZĂRZUC: Dar lui îi daţi oase şi lui îi plac 
exact oasele. Ia să-i daţi şi lui spanac! N-o să 
mănânce defel! 

Flanel se ascunde sub masă. Zărzuc şi 
Bunicul se aşează la masă, Bunica le pune 
mâncare în farfurie şi se aşează şi ea. 

BUNICA: Acum, ce-ai mai găsit? De ce nu stai 


cuminte? 

ZĂRZUC: Un gândăcel scârbos se plimbă pe 
masă! O să mă mănânce! 

BUNICA: E un gândăcel rătăcit şi aiurit, adus 
de vânt. Şi tocmai a văzut un Zărzuc mare şi fioros 
la masă şi s-a speriat. (la gândăcelul de pe masă şi 
îl pune la ureche) Uite, tocmai zice în gândul lui: 
„Uite un Zărzuc scârbos care o să mă mănânce!” 
Chiar aşa? Ai de gând să-l mănânci pe bietul 
gândăcel? 

ZĂRZUC: Ce prostie! E un gândăcel tare 
prost, dacă mă găseşte scârbos! 

BUNICUL: Vorbeşte frumos! El nu te-a făcut 
prost, te-a făcut numai scârbos, pentru că lui îi 
plac numai fiinţele cu mai multe mâini şi picioare. 
Şi „gusturile nu se discută”! 

ZĂRZUC, BUNICUL: Săru-mâna pentru masă, 
c-a fost bună şi frumoasă şi bucătăreasa gustoasă! 

BUNICA (râde) Vă dau eu „bucătăreasă 
gustoasă”! Hai, să vă fie de bine! Marş la culcare! 

Bunica pune gândăcelul pe pervaz şi se 
uită cum acesta cade - cu zgomot! - în 
grădină. Cei doi termină de mâncat şi Bunica 
strânge farfuriile, apoi iese cu ele. Bunicul îşi 
aprinde pipa. Flanel se gudură pe lângă 
fiecare dar nu i se dă atenţie. 

ZĂRZUC: Bunico, pot să mă duc să-mi mai 
văd iasomia? 

BUNICA (din off): Mâine - acum e ora de 
culcare! Moş Ene o fi adormit săracu, tot 
aşteptându-te! 

ZĂRZUC: Dar mie mi-e dor de tufa mea de 


iasomie! E a mea, a mea! 

BUNICUL: E drept, el a pus-o! Poate fi 
mândru: acolo unde era pământ bătătorit, a săpat 
frumos şi a plantat iasomie. A udat-o, a îngrijit-o, 
de-a ajuns o frumuseţe de tufă verde, plină de 
flori! 

ZĂRZUC: - Are nişte flori aşa, date cu 
parfum... Hai, pot să mă duc un pic? Doar un 
piiic... 

BUNICUL: Eu zic să-l lăsăm puţin, apoi 
trebuie să se culce. E important să doarmă, la 
vârsta lui. Picioarele copiilor învaţă în somn să 
alerge, mâinile să prindă mingea şi capul să se 
priceapă la aritmetică. Altfel, copilul care nu 
mănâncă, nu doarme şi nu se joacă rămâne 
bondocel ca un dovlecel! 

BUNICA: Bine, te mai lăsăm puţin afară - de 
parcă n-ai alergat şi aşa toată ziua! Dar numai 
atât: dai bună ziua lui tanti lasomia şi te întorci la 
culcare. Altfel, te pun să curâţi cartofi şi să alegi 
neghina din orez! Ne-am înţeles? 

ZĂRZUC: Zvâc şi-am venit! 

Zărzuc iese, urmat cam în silă de Flanel, 
care cască. Bunica strânge masa. 

BUNICUL: Lasă-l să mai zburde şi el printre 
flori, că la părinţii lui, la oraş, are parte numai de 
fum de la maşini şi de copaci fără frunze. Aici 
verdele e încă verde! 

Intră în fugă Zărzuc. Plânge. Flanel 
mătură cu botul, trist, podeaua. 

BUNICA: Hei, de ce plângi, mămică? Iar te-ai 
lovit la genunchi, viteazul bunicii? Unde mai ai loc 
de zgaibe şi cucuie noi, de ălea vechi? Hai, de ce 


plângi? Te-a speriat Scufiţa Roşie? 

BUNICUL: Spune-ne ce s-a întâmplat, c-o 
batem noi! 

ZĂRZUC:  lasomia s-a  ofiliiii-ihihi-ihihi-it. 
Florile au căzut toate. E uscată-moartă... 

BUNICA: Poate ai uitat să o uzi? 

BUNICUL: Ba a udat-o! Dar poate c-ai 
aruncat tu, Bunico, apa de la vase. Doar ştii că 
detergenţii ăştia de la vase fac spume şi omoară 
biata verdeață! 

ZĂRZUC: Ba n-a aruncat! Uite că s-a 
îmbolnăvit aşa, din senin... Poate a trecut acum 
vreo vrăjitoare rea sau vreun zmeu, că la prânz nu 
avea nimic... 

BUNICA: Nu există vrăjitoare şi nici zmei. 
Decât în poveşti... 

ZĂRZUC: Bunico, de asta plâng: am văzut 
iasomia plângând! 

BUNICA: O fi înţepat-o-acolo vreo gânganie şi 
acum îi curge niţică sevă. 

BUNICUL: Dar din atâta lucru nu se ofilea 
dumneaei! 

BUNICA: Atunci nu există explicaţie! 

BUNICUL: Sigur, nu există explicaţie. Doar 
dacă... 

ZĂRZUC: Doar dacă se întâmplă ceva 
misterios acolo, jos, sub pământ! 

BUNICA: Ia nu-l mai speria pe copil cu 
poveşti din astea! Ce să fie sub pământ? Ia, sub 
pământ e numai... pământ! A, şi oscioarele 
îngropate de Flanel. (Flanel schiaună, mândru) 
Toţi câinii îngroapă astfel de comori... Mai ales 
Flanel. Un căţel care latră la uriaşi, dar toarce la 


copii. Şi miaună când îi e foame. Şi miorlăie când 
e trist... 

BUNICUL: Hai Zărzuc, lasă iasomia, că poate 
se face bine până mâine! I-o face bine şi ei să 
doarmă. 

BUNICA: Hai, vino să-ţi şterg lacrimile. (îi 
şterge lacrimile cu un colţ de la faţa de masă, 
dar... trebuie să o folosească mai pe toată) 
Lacrimile adapă inima aşa cum uzi tu florile. O să 
ai o inimă mare şi frumoasă! Hai acum, sus în pat! 

Bunica iese cu farfuriile în echilibru. 


Scena 1: Bunicul, Zărzuc, Flanel 


ZĂRZUC (şopteşte, să nu-l audă Bunica): 
Bunicule, hai, mai spune-mi povestea aia, din Ţara 
de Sub Picior. 

BUNICUL (şopteşte): Nu vezi că nu ne mai 
lasă Bunica? E ora de culcare, iar Bunica nu crede 
în povestea verzuşilor... 

BUNICA (din off): Hai, la culcare, Zărzuc! Şi 
tu, Flanel, afară, la păzit gropile cu oscioare! Să 
nu te prind că iar urci puricii în pătucul lui 
Zărzuc! (Flanel se ascunde sub masă) Iar tu, 
Bunicule, vino să mă ajuţi la spălat vase. 

BUNICUL: Mai bine îi spun o poveste lui 
Zărzuc... 

BUNICA: Aia cu nu-ştiu-ce de pe sub nu-ştiu- 
ce?! 

BUNICUL: Nu, o să-i dau un exerciţiu de 
aritmetică. 

ZĂRZUC (încet): Da, aia... Şi să-mi povesteşti 
de data asta şi despre micii străjeri ai iasomiei, 


da? 

BUNICA (a auzit): Ce? Minciuni de-ale 
Bunicului. Cine-l crede? 

BUNICUL (în şoaptă, pe un sunet misterios): 
Să ştii că CEVA tot este acolo, jos... N-ai văzut ce-a 
păţit biata iasomie? 

ZĂRZUC: Sunt sigur că s-a întâmplat ceva 
foarte rău acolo, jos, de asta moare iasomia... 
Bunicule, hai, mai spune-mi o dată povestea 
despre verzuşi! 

BUNICUL: Păi, parcă ţi-am mai povestit-o şi 
ieri... 

ZĂRZUC: De ieri până azi, mulţi verzuşi s-or 
mai fi născut... 

BUNICUL: Ai dreptate. Hai puţin în grădină, 
să-ţi arăt ceva! 

Cei doi se îndreaptă spre perete, care se 
dă în lături şi se văd mulţi lujeri atârnaţi cu 
sfori de tavan şi frunze peste tot, legănându- 
se pe acorduri muzicale. 

BUNICUL: Acum pune piciorul pe pământ. 
Simţi ceva? 

ZĂRZUC: Nu. 

Flanel dă din coadă: nici el nu simte. 

BUNICUL: Închide ochii! Fii atent: nu simţi 
că te-nfurnică? 

ZĂRZUC: Nu... Parcă... Da, acum simt 
furnicături! 

BUNICUL: Sunt miile de verzuşi care tropăie 
încoace şi-n colo pe sub talpa ta... Ei bine, sub 
piciorul tău se află chiar acum o împărăție întinsă. 
Seamănă cu lumea asta a noastră, doar că se află 


pe partea cealaltă a scoarţei pământului. Verzuşii, 
locuitorii acelei lumi, sunt aşa de mici, încât încap 
şi câte-o mie într-o linguriţă! 

ZARZUC: Ia să le fac semn! (bate cu piciorul 
în pământ) 

BUNICUL: Ce faci?! Pentru ei, a fost un 
cutremur care vine din cer, adică din lumea 
noastră... Vezi, ei stau acolo cu capul în jos - chiar 
acum câteva mii dintre ei stau cu tălpile în sus, 
lipite de talpa ta, şi se minunează... 

ZARZUC: De ce să se mire? 

BUNICUL: Se miră că tu poţi să stai aşa, cu 
capul în jos. Că verzuşii, vezi bine, consideră că ei 
sunt cei normali, că ei merg cu picioarele-n jos pe 
cer şi cu capul spre înaltul fundului pământului, în 
timp ce noi, săracii, stăăăăm aşa, cu picioarele-n 
sus, lipite de rădăcinile cerului, de unde începe 
pământul, şi cu capul aproape în nori... 

Zărzuc: Şi cine are dreptate? 

BUNICUL (oftează): E greu de înţeles - şi noi 
şi ei avem dreptate. Fiecare are ceva sub tălpi. 
Hai acum, la culcare! Îţi mai spun mâine. 

ZÂĂRZUC: Da mai vreau, povesteşte, 
Bunicule, în continuare! 


Se aude un cântec cu glasuri micuţe: 
Hai să batem talpa iute 

Și să fim prieteni buni! 

Roua-n Zori să te sărute 

Când te joci pe sub aluni. 

Roua-n Zori să te sărute 

Când te joci pe sub aluni. 


S-o luăm pe drumul ploii 

Și să ne jucăm frumos - Rădăcinile sunt 
drumuri 

Dacă stai cu capu-n jos. 

Rădăcinile sunt drumuri 

Dacă stai cu capu-n jos. 


La rădăcină-i răcoare 
Si-n izvor noi facem duş. 
Dacă ai să rupi o floare, 
O să plângă un verzuş! 
Dacă ai să rupi o floare, 
O să plângă un verzuş! 


ZĂRZUC: Hai, îmi zici povestea? 

BUNICUL: Şt! Îți zic povestea, dar să ne 
prefacem că ne culcăm, că se supără Bunica pe 
noi... 

Se întorc în casă, pereții se închid. În 
glastre, florile cască şi adorm, cu capul 
atârnat pe marginea ghivecelor. Zărzuc, 
îndemnat cu gesturi blânzi de bunic, se 
cocoaţă în patul suspendat, după ce îşi ia un 
mic aparat de radio de pe poliţă. 

BUNICUL: Să nu-ți iei iar radioul în pat, că-n 
somn nu-ţi trebuie muzică! 

ZĂRZUC (se agită: îl piteşte): Nuuu, 
Bunicule! Uite, poţi să mă controlezi! 

Zărzuc urcă în pat. Scoate capul peste 
marginea tăbliei şi ascultă atent, până 
adoarme. Pe masura ce vocea Bunicului 
povesteşte, pe un fond sonor adecvat, patul se 


ridică şi pluteşte, într-un vals uşor (agăţat cu 
fire de stângi sau pur şi simplu purtat de 
figuranţi în negru). 

ZĂRZUC (cască): Aşa, povesteşte, Bunicule!... 

Sub patul lui Zărzuc, ţinute cu capetele 
în jos, apar păpuşi-verzuşi care mimează cele 
spuse de Bunic. Ar putea fi doar atârnate şi 
să se mişte la mişcările patului. 

BUNICUL (voce înregistrată, în tonul 
poveştilor de la „Noapte bună, copii!”): Poporul 
verzuşilor cei micuţi, de care încă nimeni nu ştie, 
numai noi doi şi Bunica, care nu crede, va trăi câtă 
vreme pe Pământ va mai înflori o singură floare 
măcar, sau un copăcel îşi va clătina în vânt 
frunzele verzi. Dragii locuitori din '[ara-de-sub- 
Piciorul-de Om, din Marele Regat al Verzuşilor, au 
făcut dintotdeauna ca lumea noastră să rămână 
verde şi noi să ne putem bucura ochii şi să putem 
respira în voie aerul curăţat de verdeață... Acest 
neam blând de omuleţi, cu pielea de culoarea 
frunzelor de salată, cu multe degeţele fine, ca 
nişte rădăcinuţe, de nu le mai ştiu numărul, cu 
capul ţuguiat ca un sfredel, cu care îşi fac loc 
printre bulgării de pământ afânat, cu aceeaşi 
vrednicie cu care îşi sapă loc rădăcinile copacului, 
sunt importanţi pentru noi. Datorită lor avem tot 
ce e verde... 

ZĂRZUC (voce înregistrată): Şi spanacul? 

BUNICUL: Sigur, şi spanacul, şi iasomia, şi 
grâul din care facem pâine, şi inul din care facem 
haine... 

ZĂRZUC: Şi dacă un copil stă în dreptul unui 


verzuş, amândoi stau de fapt talpă la talpă, de 
parcă ar da noroc? 


Bunicul şterge cu o cârpă o carte mare, 
întorcând-o ca să explice cum vine treaba cu 
„partea cealaltă) şi mişcând două degete, ca 
două picioruşe, întruchipând un verzuş care 
merge pe carte. 


BUNICUL: Da, sigur, putem spune şi aşa. Au 
ei şi un cântec de împrietenire, ceva cu „Hai să 
dăm talpă cu talpă!” sau „Să batem talpa”... Cam 
aşa ceva. 

ZĂRZUC: Verşuşii râd de noi, că suntem atât 
de mari? 

BUNICUL: Ba ne plâng de milă verzuşii ăia, 
că noi nu avem parte, ca ei, să privim, în timp ce 
ne plimbăm dimineaţă, frumuseţea rădăcinilor 
misterioase, fine, noduroase, pline de farmec, 
întortocheate ca o împletitură, bărboase ca un 
marinar bătrân sau lucioase ca nişte şerpi, 
rădăcini pe care le au sub pământ copacii, florile 
sau iarba cea unduioasă. Şi printre care locuitorii 
subpământului se plimbă aşa cum ne plimbăm noi 
printr-o grădină botanică plină de pomi. Noi avem 
parte doar de flori, de coroane de copaci sau 
lujere care, cred ei, verzuşii, „Nu sunt bune chiar 
la nimic, nu au niciun rost. Dar chiar niciun rost!” 
Niciun verzuş n-ar înţelege de ce pământenii, mai 
ales fetele, duc la nas şi tot miros şi miros florile şi 
le pun apoi în vaze cu apă. Şi poeţii verzuşi scriu 
poezii minunate, dar, normal (spun ei), doar 


despre rădăcinile puternice ale stejarilor, despre 
păienjenişul ca de dantelă al rădăcinilor de 
stânjenel sau chiar despre forma armonioasă a 
bulbului de ceapă, cel învelit în multe straie... 
Numai că pe verzuşi nu îi ating niciodată, din 
păcate, adieri de pământ, aşa cum ne bucurăm noi 
de palele de vânt primăvăratic, care aduc miros de 
verdeață. Şi nu ne văd stelele, soarele şi luna... 

ZARZUC (aproape adormit-voce înregistrată): 
Da verzuşii se duc la serviciu, ca Mama şi ca 
Tata ? Sau sunt pensionari ? 

BUNICUL: Sigur! Ei sunt foarte harnici! 
Principala ocupaţie a verzuşilor este să îngrijească 
rădăcinile. Le curăţă de aer vechi şi le înfaşă cu 
grijă vârfurile mai tinere, prea fragede, care pot 
să îngheţe de frig noaptea... Când micuțul verzuş 
ajunge la vârsta de şcoală, şi plăntuţa pe care o va 
avea în grijă, primită la naştere, a şi ieşit frumos 
din sămânță şi îşi scoate frunzuliţele deasupra 
pământului, pe partea oamenilor. Fiecare verzuş 
care primeşte în grijă o plantă creşte odată cu ea. 
Şi când ajunge destul de mare ca s-o apere singur, 
rosteşte un jurământ: „Te voi străjui cu viaţa mea, 
suflet verde de (aici urmează numele: paltin, arin, 
trandafir, păpădie, fir de iarbă sau altă plantă pe 
care tânărul verzuş o ia în primire)! Te voi îngriji 
şi te voi păzi, iar când viaţa ta va sfârşi, şi viaţa 
mea se va ofili!” Nici ziua, nici noaptea, verzuşii 
nu au altă grijă mai mare decât să-i meargă bine 
plantei-stăpâne. Pentru că plăntuţele au nevoie ca 
aerul să le scalde rădăcina, mulţi verzuşi caută şi 
aduc în spate bucăţi mari de aer, care se găsesc 
acolo unde pământul nu este bătătorit, ci afânat; 


cel mai bine acolo unde omul tocmai a săpat 
pământul, primăvara. Verzuşii mai bogaţi cumpără 
aer de flori de la magazin şi au mare grijă de 
rădăcinile copacilor cei groşi: alungă dăunătorii şi 
lustruiesc cu ceară fiecare părticică a rădăcinei. 
Ceilalţi verzuşi au grijă de puieţi, de boscheţi, 
până şi de iarbă sau floricele. Verzuşul trebuie să 
fie sănătos, pentru că dacă se îmbolnăveşte, 
floarea lui se ofileşte şi ea. De aceea o să vezi 
mereu copaci mai puternici decât alţii sau flori 
mai vesele decât alte flori. 

ZĂRZUC: Da verzuşii ies la pensie? 

BUNICUL: Nu. Când omuleţul cel verde 
ajunge la bătrâneţe, copacul, tufişul sau floarea pe 
care o are în grijă este de asemenea un bătrânel 
sau o bătrânică, care abia îşi mai înalţă spre 
'naltul Pământului rădăcinile zbârcite, iar dacă 
verzuşii scobesc în aer n-or să găsească aici jos, în 
lumea oamenilor, decât resturi uscate de tulpină... 
Pentru că florile trăiesc mult mai puţin decât 
copacii,  verzuşii-de-copac ajung la vârste 
venerabile, pe când verzuşii-de-iarbă sau verzuşii- 
petunie, ca să nu vorbim de verzuşii-ghiocei, 
trăiesc numai câteva veri, sau numai câteva zile. 
Versuşii-de-trandafir trăiesc ani la rând, reuşind 
astel să adune destulă înţelepciune pentru a le-o 
împărtăşi şi verzuşilor-de-lăptucă sau verzuşilor- 
de-ghiocel, care trăiesc doar câteva zile şi sunt de 
aceea, săracii, tare prostuţi, ca nişte bebeluşi. Aş 
vrea, nepoate, să nu uiţi niciodată: dacă oamenii 
smulg, strică sau nu udă plantele şi acestea se 
uscucă, îngrijitorii de sub pământ se ofilesc şi ei, 
spre jalea celorlalţi omuleţi. 


ZĂRZUC (ca prin vis): Cum ar putea un copil 
să coboare în Ţara de sub Picior şi s-o ajute pe 
tanti lasomia? Poate e răcită... 

BUNICUL: Un om de pe lumea asta nu poate 
cobori la ei decât dacă îi pasă cu adevărat de 
verzuşi şi dacă n-a rupt niciodată o frunză sau o 
floare. Uneori, când un copil plânge pentru floarea 
ofilită, el se face mic-mic-mic de tristeţe, până 
când cade într-o lacrimă de-a sa şi se scurge odată 
cu ea sub pământ. Până atunci, ţine minte: rupi o 
frunză - plânge un verzuş! (Ochii lui Zărzuc se 
închid şi capul lui dispare după tăblia înaltă) Na, 
c-a adormit puiul nostru! 


Actorul Zărzuc coboară, fără să-l vedem, 
pe partea dinspre culise. De sub pat curge o 
picătură - cel puţin o auzim. Sau poate fi şi o 
imagine proiectată mai mare, sau câteva 
picături trecând prin lumină polarizată. 


BUNICUL: Parc-am auzit căzând o lacrimă, 
sau mi s-a părut? 


Bunicul se apleacă cu greu, să vadă 
podeaua, atinge cu degetul: e ud! Se uită sus 
în pat şi îl întoarce spre sală, ca un iluzionist 
la circ (eventual, cu muzica specifica de 
fanfară): patul e gol! 


BUNICUL: Na, Zărzuc al nostru s-a făcut mic! 
Dacă nu se întoarce până dimineaţă, trebuie să-i 
spun Bunicii şi iar o să se supere pe noi... 


Bunicul pocneşte din degete şi lumina se 
stinge. Vedem apoi cum umbrele băiatului şi 
câinelui (umbre de păpuşi) sunt proiectate, 
alergând cu capul în jos. Apoi imaginea se 
inversează. 

Poate fi folosit şi un sistem de oglinzi 
pentru a-i vedea la început mergând cu capul 
în jos, în timp ce ei sunt ascunşi după un 
panou la o oarecare înâlţime. 


ACTUL 1 
Scena 1: Zărzuc, Flanel, Sobolul 


Întuneric. Sclipiri fosforescente. Lumină 
puţină. Apare Zărzuc şi Flanel. Sobolul este 
încă invizibil, sub o pânză. (Lumina de bază 
în aventura subpământeană va fi verde.) 


ZĂRZUC: Unde-oi fi? (Câinele se gudură) 
Flanel, tu ce cauţi aici? Ţi-a zis Bunica să nu te 
caţări în pat! 

FLANEL: Mi-a venit şi mie să plâng: mi-am 
amintit că nu mai ştiu unde am îngropat chestia 
ia! 

ZĂRZUC: Care „chestia aia”? 

FLANEL: Chestia aia tare, da mai moale, 
care face foş-foş când o desfaci, e maro... Şi dulce. 

FLANEL: Aha: deci tu mi-ai furat ciocolata? Şi 
Bunica m-a certat c-am mâncat-o eu pe toată! (se 
opreşte) Dar ia stai! De când vorbesc şi căţeii? 

FLANEL: Dintotdeauna. Numai că nătăfleţii 


de oameni nu ne înţeleg şi atunci trebuie să dăm 
din chestia asta (dă din coadă) ca să priceapă şi ei 
ceva. Cu oamenii e uşor de vorbit: dai din coadă, 
îţi dau papa, le arăţi colții, te lasă-n pace. Acum 
mă auzi doar pentru că suntem în Ţara Verzuşilor, 
unde totu-i minunat. 

ZÂĂRZUC: De aia-i aşa întuneric! Ce mai 
aventură! Păcat că nu se vede mai nimic! 

SOBOLUL (glas): Ia mai bine niscai licurici, 
că era să mă calci pe coadă! Mai mare ruşinea: 
ditai copilul, nu te uiţi pe unde calci! 

ZĂRZUC: Da dumneavoastră cine sunteţi? 

SOBILUL: Sunt domnul Sobol - cârtiţă de 
meserie. Sap tunele de o viaţă prin pământ, dar, 
ha-ha, nu trece nici-un tren! Cred c-aţi picat de 
jos, de pe pământ. Până-ţi obişnuieşti privirea cu 
întunericul, ca noi toţi, ia poftim un pui de licurici. 
Luminează destul de bine: l-am adus cu mare 
cheltuială de pe pământ. Tu de ce nu ai licuriciul 
tău, pentru zilele cu pământ negru? 

ZARZUC: La noi se folosesc lanterne. Are şi 
Bunicul două... 

SOBOLUL: Ca să vezi! N-am auzit - or fi 
licurici mai mari... 

ZĂRZUC: Nici eu n-am mai auzit de cârtiţe. 
Nici nu ştiam că există... 

SOBOLUL: Sunt, normal, o cârtiţă oarbă. Ai 
să vezi mereu pe câmpuri câte un muşuroi: sunt 
gurile mele de aerisire. 

ZARZUC: Sunteţi orb? Vai, săracul de 
dumneavoastră! 

SOBOLUL: De ce? Cârtiţele trăiesc toată 
viaţa numai şi numai în galerii întunecoase, unde 


nici cei cu ochi buni nu văd nimic. Pe aici nu trec 
maşini sau tramvaie, ca să trebuiască să le văd. 
Nici cinema nu avem. Ascultăm zgomotele care 
vin de pe partrea cealaltă, a oamenilor, şi ne 
închipuim oare ce-o fi. Uite, azi am simţit un 
cutremur. Trebuie să fi alunecat un elefant pe o 
coajă de banană. Tare m-am speriat: nu cumva să 
cadă elefantul ăla peste noi! 

ZARZUC: Vă rog să mă iertaţi: eu am fost... 
elefantul! Am dat un pic cu piciorul în pământ şi 
m-a certat Bunicul. 

SOBOLUL: Înseamnă că eşti puternic rău de 
tot. Dar că bunicul tău e şi mai puternic, dacă a 
avut curaj să te certe... Am să te rog să nu mai 
baţi din picior, să nu mai sari, să nu aplauzi... Se 
poate? 

ZĂRZUC: Îhî. Mai e vorbă? 

SOBOLUL.: Ia cadou un licurici. (Scoate dintr- 
o geantă-diplomat un licurici - o lanternă mică, cu 
antene). 

FLANEL: Mie nu-mi daţi? 

SOBOLUL: Tu ai miros bun, poţi „vedea” cu 
nasul. (către sală) Nu-i aşa, copii? Aveţi nas? 
Daaa? Deci şi voi „vedeţi” cu nasul cartofii projiţi, 
căpşunile, ciocolata caldă... 

FLANEL: Dacă nu vreţi să-mi daţi, nu vreţi. 
Să ştiţi însă că am nasul înfundat şi-o să mă cam 
rătăcesc! 

ZARZUC: Unde suntem acum? Ştii vreo 
doamnă lasomie prin preajmă? 

SOBOLUL: Caut-o în Satul Năsturel: acolo 
locuiesc paznicii florilor. Sunt şi nişte îngrijitori de 
scaieţi, dar ăştia stau mai pe margine, că se cam 


agaţă de ceilalţi verzuşi... 

ZĂRZUC: „Satul Năsturel”? Ce caraghios 
sună! 

SOBOLUL: Nu-i nimic caraghios! Pur şi 
simplu, ăştia şi-au făcut casele pe un nasture de 
palton de damă, că era mai mare. Dar sunt şi sate 
cât un năsturel de cămaşă... 

ZĂRZUC: Şi din ce-s făcute casele astea? Din 
piatră sau beton? 

SOBOLUL;: Normal, sunt din cărămizi de aer 
curat! 

ZĂRZUC: Cam ciudat. Sper să găsesc 
năsturelul. Eu odată am pierdut unul, metalic, cu 
care mă jucam - nu l-am mai găsit! 

SOBOLUL.: Ai să te descurci: pe partea asta, a 
verzuşilor, găseşti tot ce-i şi în partea oamenilor, 
doar că pentru noi e mai mare şi e pe dos. Dacă un 
copil a săpat pe partea oamenilor o groapă mică, 
ca să se joace, pe partea noastră a crescut un 
munte. lar un dâmb de pe partea voastră este aici 
o ditai valea. Inţelegi? 

ZĂRZUC: Cam înţeleg... 


Baloane strălucind în lumină încep să se 
desprindă de podea. 


ZĂRZUC: Ce frumos e! Cine vinde baloane? 

SOBOLUL: Nu-s baloane. Sunt picăturile de 
rouă care intră în pământ de pe partea cealaltă. 
Să vă feriţi din calea lor, că se sparg şi vă udă. 
Mergeţi cu bine, eu nu pot să-mi părăsesc tunelul. 
Când vă întoarceţi, nu uita să-mi laşi licuriciul! 

ZĂRZUC: Am înţeles. Mulţumesc pentru 


lumină! La revedere şi spor la săpat! 
SOBOLUL: Mulţumesc, noroc şi vouă! 


Scena 2: Zărzuc, Flanel, Uriaşul Ficăţel 


Cei doi mărşăluiesc până se lovesc de un 
uriaş - adică mai înalt decât Zărzuc, gras şi 
frunzos. 

ZĂRZUC: Vai, pardon! Nu te-am văzut! 

FLANEL: lar eu am nasul înfundat, că n-aş 
vedea niciun elefant! 

FICĂŢEL: Nu-i nimic, nu-i nimic! Sunt aşa de 
mare, încât nimeni nu mă vede şi toţi se lovesc de 
mine. Şi, pentru că nu mă văd la timp, n-au nici 
cum să se sperie la timp. 

FLANEL: Dar trebuie să se sperie? 

FICĂŢEL: Toți  uriaşii trebuie să fie 
înspăimântători, chiar şi uriaşii verzuşi. Dar 
nimeni nu se sperie, dacă mă cunoaşte. Ştii, eu am 
fost cam bolnăvior când eram mic. Mi-au dat o 
salcie în grijă, o plângăcioasă, dar trebuie mereu 
să-l rog pe bunicul să mă ajute, pentru că pe mine 
mă cam doare ficatul de oboseală. (cu obidă) De 
aia... mi se spune... Uriaşul Ficăţel! 

ZĂRZUC: Pe mine, să ştii, m-ai speriat un pic. 
Nu-i aşa, Flanel? 

FICĂŢEL: Dar de unde veniţi? Nu cumva 
sunteţi de jos, de pe pământ? Văd că nu aveţi 
capete ascuţite, ca noi. 

ZĂRZUC: Eu sunt Zărzuc şi el e Flanel. Un 
căţel care latră la uriaşi, dar toarce la copii. Şi 
miaună când îi e foame. Şi miorlăie când e trist... 

FICĂŢEL.: Atunci, voi ar trebui să fiţi uriaşi, 


nu? 

ZĂRZUC: Ficăţel... Pot să-ţi spun Ficăţel, nu? 
Ei bine, noi suntem uriaşi acasă, dar am plâns 
până ne-am făcut mici-mici-mici, ca nişte verzuşi... 
Am venit să salvăm iasomia. Ziceai ceva de o 
salcie? Cred că-i vorba de salcia aia plângătoare 
care mai mult stă aplecată decât creşte. Imi pare 
bine să te cunosc. 

FICĂŢEL: Şi mie. Şi sunt gata să vă ajut, dacă 
vreţi. Sătucul Năsturel e aproape. Acolo locuiesc 
mulţi verzuuşi, iar unii ştiu unde-i castelul 
prinţesei Lila. La castel e găzduită şi doamna 
lasomie... Şi eu am fost odată la castel, dar pe 
atunci eram mic şi nu-mi mai amintesc drumul... 

ZĂRZUC: Povesteşte-ne te rog cum e viaţa pe 
năsturel. 


Încep să meargă, să urce şi să coboare 
(prin flexarea”genunchilor). 

FICĂŢEL: În apropierea satului o să vedeţi 
multe dintre bogăţiile de nemăsurat ale [ării 
Verzuşilor, uitate sau îngropate cândva aici de 
oameni, de animale sau de ploi. Chiar săptămâna 
trecută, cineva a îngropat o ciocolată abia 
muşcată... 

FLANEL: Am zis eu : parc-a intrat în pământ! 


Intră în scenă un munte pe rotile, 
îmbrăcat încă pe alocuri în staniol. 


FICĂŢEL : Gândiţi-vă cât belşug ne-a adus 
muntele ăsta de ciocolată! Mulţi dintre verzuşii 
care nu au prea mare bătaie de cap cu îngrijirea 


plăntuţei lor s-au făcut mineri de ciocolată. Cu 
târnăcoape meşterite din vârful unui spin de 
salcâm, ei pleacă din zori la Muntele de Ciocolată 
şi se întorc la prânz cu căruţa plină. Bieţii mineri, 
pot fi recunoscuţi imediat după dinţii lor cariaţi, 
de la atâta mâncat de ciocolată! Voi, copii, vă 
spălaţi pe ciocolată după ce mâncaţi dinţi? Pardon, 
am vrut să vă întreb dacă vă spălaţi pe dinţi după 
ce mâncaţi ciocolată. 

ZĂRZUC: Normal! 

FLANEL: Şieu ! 

FICĂŢEL: Cumplit ! Mi se face frică! Şi nu vă 
doare? 


Muntele iese şi intră un fel de trunchi de 
copac, ascuţit la capete. Doi verzuşi îl taie cu 
un ferestrău. 


ZĂRZUC: Uite un trunchi! 

FICĂŢEL : Nu e un trunchi de copac, deşi e 
într-adevăr o mare bogăţie pentru noi! E o 
scobitoare cărată de ape aici sub pământ. Butucii 
tăiaţi din scobitoare vor fi puşi pe foc, la bucătării. 
Verzuşii taie cu drujbele de mai mulţi ani din 
scobitoarea asta, şi tot nu se mai termină! 

FLANEL: Da, o mulţime de bogății, dar nu 
văd nicio îmbucătură de cărniţă, niciun oscior! 

FICĂŢEL: Veţi fi întâmpinați, după obiceiul 
locului, cu sevă şi râmă. Adică cu sevă de copac şi 
chiftele de râmă. La voi nu se face aşa? 
ZĂRZUC: Ba la noi ne întâmpinăm oaspeţii de 
seamă cu pâine şi sare. Brr, râmă?! 

FLANEL: Brr, sevă?! 


FICĂŢAL: Brr, pâine?! Brrr, sare?! Aici sub 
pământ nu cresc oiţe, dar avem ciobani de râme. 
Cine nu se face străjer al unei plante, pentru că în 
anul ăla oamenii nu au semănat grâu, orz sau 
porumb, şi nu se face nici miner-de-ciocolată, 
pentru că nu are dinţi buni şi braţe vânjoase, 
rămâne se se facă cioban. Un cioban verzuş are în 
grijă zece, până la douăzeci de râme mici, dar 
râmele mari sunt mai greu de stăpânit decât 
celalalte şi abia te descurci cu trei! De cum începe 
ploaia şi apa ţâşneşte de sub picior, ca la fântânile 
arteziene, nebunele nu mai pot fi ţinute în frâu şi 
ies buluc la aer, pe parteaoamenilor! Se întorc 
abia apoi, după ce pământul se usucă pe partea 
ailaltă şi târăsc în urma lor vălătuci de aer. 
Ciobanii amestecă vălătucii aceia cu rumeguşul 
rămas din belşug de la tăiatul scobitorii şi îşi fac 
nişte colibe din chirpici aerieni. 

ZĂRZUC: Ştiu de la Bunicul: râmele sunt 
foarte folositoare, căci afânează pământul, dar 
Bunica nu ne-a gătit niciodată... râme. Ei, acum s- 
o luăm la drum, spre nasture. 

FICĂŢEL: Mai încet, că mă doare ficăţelul! Ia, 
sunt şi eu un biet uriaş-acolo... 

ZĂRZUC: Sunt şi alții mai mari? 
FICĂŢEL: Am auzit că pe pământ e unu’, Tom 
Degețel, de o mie de ori mai mare decât mine! 
Dacă ar vrea, ne-ar lua în palma lui cea mare şi 
într-o clipă am fi pe năsturel! 

ZĂRZUC: Acasă pe pământ, Degețel ăsta ar 
putea să-mi intre în buzunar, cred eu! 

FICĂŢEL: lar tu trebuie să fii un mare 
vrăjitor, dacă te-ai făcut acum aşa de mic... Mai 


mic decât Tom Degețel... 

ZĂRZUC: Ia, şi eu, un vrăjitor-acolo... 

FLANEL: Ai de gând să te mişti? Mie deja mi- 
e aşa o foame, că aş mânca până şi râme vechi! 

FICĂŢEL: Imediat plecăm, dar să începem cu 
o pauză. Uff, iar mă doare ficatul! Când eşti aşa 
mare şi voinic, ai mult mai multă greutate de 
muşchi de cărat cu tine, decât alţii. Aştia micii nici 
măcar nu transpiră când merg! 


Flanel se apropie de uriaş ca să-l 
miroase. Dar Cox sare să se pună la adăpost 
în spatele lui Zărzuc. 

FICĂŢEL: Ţine legată dihania ta fioroasă! Nu 
vezi că tremur tot de frică?! 

ZĂRZUC: Dar Flanel nu-i decât un căţeluş, 
care nu muşcă nici măcar păpuşile. Credeam că 
un uriaş ca tine nu se teme de nimic. Uite ce micuţ 
e Flanel! 

FICĂŢEL: Micuţ ori măricel, uite ce colţi de 
câine are! Curaj are şi-un purice, care muşcă din 
câinele cel mare şi tot câinele scheaună! Nu 
trebuie să fii mare casă fii viteaz. Eu nu sunt, că 
mă tot băteau ai mei când eram mic, ca să stau 
cuminte! Şi totuşi, eu şi nu altul am ajuns arma 
secretă a verzuşilor. Când ne atacă pipernicii, ei se 
sperie că mă văd mare iar eu urlu de frică şi 
atunci îi înspăimânt. Este bine deci să ai pe cineva 
ca mine la drum! Nu vrei să mă iei cu tine? M-am 
săturat să tot păzesc salcia aia - o s-o păzească 
bunicul meu până mă întorc. 

ZĂRZUC: Ştiuu şi eu? Vino, tot nu avem ghid. 
Dar cine-s pipernicii ăştia? 


FICĂŢEL: E mai bine să nu ştii! 


Zărzuc îl potoleşte pe Flanel şi pleacă 
toţi la drum. 


FICĂŢEL: Vom vorbi cu Nenea, ca să ne dea o 
corabie. Altfel nu vom putea ajunge la Palatul Lila. 

ZĂRZUC: Aha. Dar cine e Nenea? E vreo rudă 
de-a ta? 

FICĂŢEL: Nu,  vrăjitorule, el este 
conducătorul satului. 

ZĂRZUC: Aha, un fel de primar... 

FICĂŢEL: Nenea Şed este un conducător 
aşezat. Nu pleacă nicăieri fără scaunul lui. Şi noi, 
versuşii, avem, ca toată lumea, conducători. Cei 
care sunt mai pricepuţi sau cu mai multă vechime 
în muncă ajung şefi mai mici sau mai mari. Când 
un verzuş dovedeşte că este destul de iubitor, de 
isteţ şi de viteaz, este numit „nene”. Un nene 
conduce un sat, iar mai multe sate sunt conduse 
de un „tataie”. Pe când cei mai simpli dintre 
verzuşi sunt numiţi de către şefii lor „măi” - ca pe 
mine -, dar de soțiile lor „măi-măi”. Atunci când, 
mai rar, se întâmpla ca o femeie verzuşă să facă o 
faptă mare şi să se ţină seama de aceasta, ea este 
pusă şefă peste sat şi căpăta titlul de „ţaţa”... 

(Vedem, ca la şcoală, proiecţii cu 
diapozitive de neni şi tanti) 

ZĂRZUC: Cam aşa se întâmplă şi pe pământ, 
când femeile sunt făcute directoare, baronese, 
prezentatoare de televiziune sau contese... 

FICĂŢEL: Numai rareori o verzuşă este 
numită la conducerea regatului, şi atunci căpătă 


cel mult titlul de „tanti”. 

ZĂRZUC: Ca şi pe pământ: reginele pot fi 
numărate pe degete, iar preşedinte, n-am auzit să 
fi fost făcută vreo tanti. 


Ficăţel începe să facă  plecăciuni. 
Nedumerit, Zărzuc dă şi el bună ziua în 
dreapta şi în stânga. 


ZĂRZUC (în şoaptă): Ficăţel, pe cine 
salutăm? Eu nu văd nimic! 

FICĂŢEL: Eu îmi făceam doar gimnastica de 
înviorare, ca să nu-mi pârâie sau să-mi trosnească 
ciolanele când vom ajunge în faţa nenelui. Aceasta 
ar fi, de bună seamă, complet lipsit de politeţe! 


Scena 3: Zărzuc, Flanel, Ficăţel, Nenea, 
curteni. 


Apar, împinse pe rotile, căsuțe colorate, 
ca din vată de zahar. Muzică mexicană, 
verzuşi cu pălării ţuguiate, mişunând. Intră 
Nenea, adus de doi verzuşi într-o roabă cu 
flori. I se pune scaunul şi Nenea se aşează pe 
el în picioare. 


NENEA: Bine aţi venit pe la noi! Mare 
minune să întâlnim oameni atât de mici! Poate că 
fiind aşa mici o să vreţi să învăţaţi câte ceva din 
viaţa noastră şi să le spuneţi şi celorlalţi să nu mai 
taie copaci, să nu mai toarne asfalt şi ciment acolo 


unde creşte iarba, să nu mai rupă flori! 

FLANEL: Mai lasă morala, că noi suntem 
băieţii cei buni! Chiar eu v-am dăruit Muntele de 
Ciocolată! 

ZĂRZUC (încet): Pe care mi l-ai luat fără să 
mă întrebi! 

NENEA (bate din palme): Hei, aduceţi 
oaspeţilor tradiționala sevă de ulm şi gustosul 
pate de râmă! Şi ciocolată abia scoasă din mină. 

ZĂRZUC: Mulţumim frumos, ne mulţumim cu 
ciocolata... 

FLANEL: Eu aş încerca şi puţin pate... 


Verzuşii le aduc farfurii, toată lumea se 
aşează. 


NENEA: Ce izvor v-a purtat în satul nostru? 

FLANEL: A vrut să spună „Ce vânt vă aduce 
pe la noi?”. 

ZĂRZUC: lasomia din grădina bunicului s-a 
uscat şi am venit să o salvăm. 

NENEA: lasomia trăieşte de la Palat. Dar 
până la Palatul Lila este cale lungă şi 
primejdioasă. Trebuie să treceţi mai întâi şi mai 
întâi peste marea subterană şi s-ar putea să vă 
atace pipăruşii. 

ZĂRZUC: Aha, ăia de n-ai vrea să ştii cine 
sunt. Chiar, cine sunt? 

NENEA: Ăştia locuiesc pe bobiţe de piper şi 
cred că de aceea sunt mereu puşi pe harţă. Fură 
tot ce găsesc nepăzit, ba ne şi atacă mereu cu 
armatele lor. Pipernicii, pipăruşii cum li se mai 
spune, îşi au de altfel numele de la boabele de 


piper în care îşi scobesc casele. Au sate mici, că 
nu se înţeleg nici între ei: într-un bob sunt doar 
câteva case, fiecare cu spatele la cealaltă, ca să nu 
se uite careva pe geam în casă! Dar întodeauna 
găseşti zece-douăzeci de boabe de piper la un loc. 
Cu câte boabe sunt aici, în Împărăţia Verde, un 
uriaş ca Tom Degețel şi-ar putea găti la cuptor o 
râmă întreagă... 

ZĂRZUC: Sunt înspăimântători? Sunt viteji? 
Sunt nebuni? 

NENEA: Pipernicii cei iuți la mânie învaţă 
repede cum să-şi înfunde urechile atunci când le 
cere cineva mai slab ajutorul şi se pricep de 
minune cum să facă şi mai mult rău celorlalţi. Incă 
de mici, pipernicii merg la şcoală unde învaţă cum 
să fie furioşi fără pricină, cum să plesneşti pe 
cineva şi-apoi să te gândeşti şi cum să doreşti 
altuia răul ce nu ţi-l doreşti ţie. Dar asta se predă 
abia după lecţia de Nepăsare, care se învăţa doi 
ani la rând în clasele primare. Profesorii pipăruşi 
muncesc mult cu copiii pipăruşi buni, ca să le 
bage în cap gărgăuni, stupidităţi şi ticăloşii. In 
clasele mai mari, pipernicii trebuie să treacă lecţia 
de Făcut plângeri, lecţia de Tupeu înalt şi lecţia de 
Tare-n clanţă pentru avansați. Pentru că sunt 
mereu cu capsa pusă, pipernicii se tem zi şi 
noapte - adică şi în somn! - să nu fie atacați de 
duşmani. Motiv pentru care au o armată, cu care 
ne atacă mereu, fără niciun motiv! (Verzuşii aduc 
o tabla, iar Nenea, ca un profesor, trage 
dungi, cercuri mari şi face X-uri cu cretâ) Ei 
umblă în cete mici de pradă, înarmate până-n 
dinţi, numite „bulucuri”, conduse de un „cusurgiu” 


care îi ceartă tot timpul, făcându-i şi mai răi decât 
erau. Toată această falnică armată se numeşte 
„adunătură”. Un buluc este format la rândul său 
din patru „găşti”. O gaşcă, din trei „droaie”. 
(demonstrează pe tablă) E simplu de ţinut 
minte, nu? Când pipernicii mănâncă bătaie la 
război, bulucurile nu mai merg în rând, oştenii o 
iau la fugă, bulucurile se amestecă între ele şi 
devin „buclucuri”. Cel mai bine plătiţi dintre 
oştenii pipernici sunt „lungocii”: cei care pleacă 
primii la atac şi tot întind gâtul, să nu cumva să 
dea duşmanii peste ei. Lungocii se ascund însă 
între rădăcini şi de acolo bombardează cu 
înjurături şi minciuni, apoi îi ocărăsc pe apărătorii 
noştri verzuşi. În cazul unei înfrângeri, când 
adunătura piperniciţilor se retrage, lungocii au 
sarcină să mai înveselească soldaţii, ca să uite c- 
au mâncat bătaie. Şi atunci le cântă din 
„Magaoane” şi „suflăţele” cântecele în care 
slăvesc vitejia pipernicilor. Până acasă, soldăţeii 
uită de înfrângere şi sunt convinşi că tocmai au 
avut o mare victorie împotriva duşmanilor! 

ZĂRZUC: Imi cer scuze că vă întrerup, dar ar 
cam trebui să plecăm după doamna lasomie până 
nu se face dimineaţă şi nu se trezesc bunicii. 

FICAŢEL: De aceea vă roagă să ne 
împrumutaţi corabia, ca să trecem Marea 
Subterană. 

NENEA: Avem o corabie mare de tot: dintr-o 
jumătate de sâmbure de măslină. Are funii groase, 
din aţă de păianjen, şi pânze albe, împletite din 
puf de păpădie. Puntea e din coajă de sâmbure de 
strugure... Verzuşi, trageţi corabia la mal! 


FICĂŢEL: Acum, că tot v-am pus o vorbă 
bună, sigur mă luaţi şi pe mine! Poate sperii şi eu 
pe cineva la drum, că m-am săturat să tot râdă 
ceilalţi verzuşi de mine... 

ZĂRZUC: Sigur, te luăm. Nu-i aşa, Flanel? 

FLANEL: Numai dacă nu mă muşcă pe la 
spate... 


Verzuşii aduc imediat corabia. Intră 
Mărgărit. 


MĂRGĂRIT: Vrăjitorule, ia-mă şi pe mine - 
sigur am să vă fiu eu de folos! 

FLANEL: Hm, nu cumva e cam... bătrânel? 

MĂRGĂRIT: Bătrânii sunt mai înţelepţi. Eu 
sunt Mărgărit, bunicul lui Măr. L-am lăsat pe el să- 
mi îngrijească copacul şi am venit să vă ajut! 

ZĂRZUC (lui Flanel): Ia uite ce seamănă cu 
Bunicul! L-am lăsa noi pe jos tocmai pe Bunicul?! 
(lui Mărgărit) Eşti desigur vreun războinic vestit, 
care i-a înfrânt pe duşmani în multe bătălii? 

MĂRGĂRIT: Nicidecum! Dar am fost martor 
la atâtea înfrângeri, încât am ajuns foarte priceput 
în luptă. Cei care au ghinionul să învingă prea 
uşor se culcă pe-o ureche - se cred invincibili! 
Haideţi, unde e scara corăbiei, ca să urc? 

FLANEL: Stai chiar lângă ea! Moşule, cred că 
nu vezi prea bine... 

MĂRGĂRIT: Nu-i adevărat că nu văd prea 
bine! Află, dragul moşului, că de fapt eu chiar sunt 
orb de-a binelea. Dar asta înseamnă că nu mă voi 
teme de ce voi vedea în jurul meu, astfel îmi voi 
păstra mintea limpede şi inima bravă, pentru ca să 


vă dau cele mai bune sfaturi. 

FICĂŢEL: Are dreptate. Măcar vom fi mai 
mulţi atunci când vom striga după ajutor. 

NENEA: Luaţi şi arme cu voi! Avem săbii de 
lemn tare ca oţelul şi ascuţit: vârfuri de ghimpe, 
ace de brad ascuţie în loc de sulițe şi scuturi din 
solzi de fluture bătrân. Între timp, cât vă aşteptăm 
să vă întoarceţi cu bine, femeile verzuşe vor 
pregăti grătare cu delicioase fripturi de ceapă, 
mititei de râmă, prăjituri din sevă de păr şi din 
mustăţi de morcov şi ţuică din rădăcină de prun... 
Drum bun ! 

ZĂRZUC : Mulţumim pentru corabie! La 
revedere! Verzuşi, să plângem la despărţire şi să 
ne veselim la întoarcere! 


Verzuşii scutură călimările de la brâu. 


MĂRGĂRIT: Stau eu la cârmă, tot nu ştim 
încotro s-o luăm. Poate vom ajunge undeva... 


Casele dispar pe rotilele lor şi apar valuri 
- fâşii metalizate. 

Se aude cântecul ştiut: 

Hai să batem talpa iute 

Și să fim prieteni buni! 

Roua-n Zori să te sărute 

Când te joci pe sub aluni. 

Roua-n Zori să te sărute 

Când te joci pe sub aluni. 


S-o luăm pe drumul ploii 


Și să ne jucăm frumos - Rădăcinile sunt 
drumuri 

Dacă stai cu capu-n jos. 

Rădăcinile sunt drumuri 

Dacă stai cu capu-n jos. 


La rădăcină-i răcoare 
Si-n izvor noi facem duş. 
Dacă ai să rupi o floare, 
O să plângă un verzuş! 
Dacă ai să rupi o floare, 
O să plângă un verzuş! 


Scena 4:  Zărzuc, Flanel, Ficătel, 
Mărgărit. 


ZĂRZUC : N-am înţeles de ce vărsau verzuşii 
apa din călimări. 

MĂRGĂRIT : Nu aveţi de unde şti, dar nu era 
apă, ci lacrimi. Una dintre cele mai importante 
lucruri pe care verzuşii le învaţă de mici la şcoală 
este Lecţia de păsare. Când verzuşii învăţă toată 
lecţia, atunci sunt în stare să plângă chiar şi 
atunci când florii pe care o îngrijesc îi cade o 
singură petală, smulsă de vânt, ba chiar să 
izbucnească în hohote atunci când se ofileşte 
vreun fir de iarbă de pe meleaguri foarte 
îndepărtate. De aceia verzuşii umblă mai tot 
timpul pe stradă cu ochii plânşi. Cei cărora le 
seacă izvorul lacrimilor de atâta plâns, cără după 
ei călimări goale. Şi, atunci când le vine să plângă 
de la vreo foaie de ceapă prea iute, sau dacă văd 


că plâng mai mult decât se cuvine după vreun 
vecin ofilit cu care nu erau în relaţii bune, îşi 
strâng cu grijă surplusul de lacrimi pentru atunci 
când vor avea nevoie de ele. Atunci când li se 
ofileşte vreo rudă mai îndepărtată, vreun salcâm 
din alt sat, vreun gard viu de dincolo de Marea 
Subterană, dacă nu-şi mai amintesc de cei ofiliţi 
nici măcar cum arată şi nu le prea vine să plângă, 
atunci picură totuşi şi ei, alături de ceilalţi, lacrimi 
amare, din lacrimile strânse cu grijă, din timp, în 
călimarile prinse la brâu. 

(Pe fundal este proiectat un desen 
animat care ilustrează povestea orbului) 

ZARZUC: Foarte simţitori mai sunteţi! Să 
sperăm că nu vom avea motiv să plângem cu 
adevărat! 

MĂRGĂRINT : Poate tu râzi de lacrimile 
noastre. Am să-ţi spun povestea lui Petunel !... Ştii 
cât de importante sunt pentru noi nimicurile care 
se petrec pe Lumea Ailaltă, cea a oamenilor - a 
ta ? Cineva mi-a povestit cu groază cum într-o zi a 
crescut nu departe de sat „un mare munte de 
lemn”. _ 

ZĂRZUC : Îmi amintesc : m-am jucat atunci şi 
am bătut un mic ţăruş în pământ, de care voiam 
să-l leg pe Flanel. 

FLANEL : Sigur ! la să vezi măcar o dată şi tu 
cum e să stai legat ! 

ZÂĂRZUC : Taci că erai vinovat! Stricaseşi 
nişte straturi cu flori ! 

MĂRGĂRIT : Ruşine, Flanel ! Uite, când săpi 
o groapă, verzuşii se trezesc cu un nou munte 
măreț, dar pământul pus alături de groapă şi 


bătătorit, devine o vale adâncă, plină de mister, 
pentru noi. Dacă uzi florile, dar uiţi apa curgând 
prea multă vreme, sub pământ noi ne trezim cu o 
inundație care ne ia pe sus casele, greierii din 
grajduri,  licuricii din sertare şi face să 
putrezească rădăcinile. Multă jale e atunci, până 
când apa dispare, iar râmele, scăpate din staule, 
se întorc acasă cuminţi... 

Sau, iată: atunci când tu, Zărzuc, ai smuls cu 
totul, doar cu o săptămână în urmă, o floare din 
pământ, chiar dacă numai cu gând bun - să o 
dăruieşti bunicii, să-i faci o bucurie - verzuşii au 
văzut cu mare tristeţe cum, mai întâi, rădăcinile 
de petunie s-au făcut nevăzute. Apoi au văzut cum 
Petunel, bunul nostru prieten de joacă, străjerul 
florii, care ne cânta mereu atât de frumos, începe 
să se ofilească văzând cu ochii. Şi, a doua zi, din 
frumosul cântăreţ pe strune de stamine nu mai 
rămăsese decât un vrej uscat, pe care ne-am dus 
ca să-l îngropăm adânc în Cer, adică pe partea 
voastră. lar la cap, pe mormânt i-au pus micuța 
vioară, făcută din lemn de sâmbure de măr... 

ZARZUC : Mi s-a părut mie că am văzut ceva 
uscat şi mic... Vai, sunt aşa de trist pentru ce-am 
făcut, că îmi vine să plâng ! 

MĂRGĂRIT : Toţi verzuşii care se ofilesc sunt 
înmormântați, cu multă jale, direct în Cer. De 
multe ori, mai ales toamna, sau în serile ude, când 
calci pe pământ, auzi un foşnet firav, ca un zvon. 
Ochiul nu poate vedea, dar auzul nu te înşeală: ai 
păşit, fără să ştii, peste trupurile veştede ale 
verzuşilor îngropaţi în aerul în care ai călcat! 

ZĂRZUC : Îmi vine să plâng, dar nu mi-ar 


ajunge o călimară. Nici măcar o sticlă goală de 
Coca-Cola ! Jur că n-am să mai fac ! 


Se văd câteva luminiţe. 


MĂRGĂRIT (se ridică): Să fim cu mare băgare 
de seamă, căci adulmec tocmai acum că trecem pe 
lângă un sat al pipernicilor! 

FICĂŢEL: Văleleu! Ăştia-s mult mai răi decât 
durerea mea de ficat! 

ZĂRZUC: Acum înţeleg! Ce bun ar fi fost 
acum măcar un bold, sau o praştie! Cu săbiuţe de 
lemn, vom fi învinşi ! 

MĂRGĂRIT : Pipernicii sunt un neam foarte, 
foarte certăreţ. Ca să se certe cu cineva, nu 
trebuia neapărat să existe şi un motiv. Dacă cel cu 
care a început sfada îi dă până la urmă dreptate, 
pipernicul îşi schimbă imediat părerea, numai ca 
să continue cearta. 

ZĂRZUC: Or fi mulţi? 

MĂRGĂRIT:  Întodeauna găseşti zece- 
douăzeci de boabe de piper la un loc, ca acum. 

FICĂŢEL: De unde ştii? Eu încerc să număr 
măcar luminile de la ferestre... 

MĂRGĂRIT: Simplu, după miros. 

FLANEL : Noi suntem pricepuţi la aşa ceva. 
Numai că eu am nasul cam înfundat. Oricum, nu- 
mi miroase a bine! 

MĂRGĂRIT: Gata, cred că suntem deja 
înconjurați! 

FICĂŢEL: Cum aşa? Hai să ne ascundem 
după butoiul ăla cu ulei de măslină! 

MĂRGĂRIT: Da, simt un miros prea puternic 


de piper verde de jur împrejur. lar când mă va 
apuca strănutul, e clar că piraţii ăia vor fi chiar 
aici, pe punte! 

ZĂRZUC: Ba e de piper negru, eu mă pricep 
la astfel de mirosuri, din bucătăria Bunicii! 

FLANEL: Eu nu miros, dar văd plutind pe apă 
o coajă de semânţă de floarea soarelui, cu câteva 
tunuri de calibru 0,0000005 milimetri pe ea şi o 
pânză întinsă în care suflă vreo sută de pipernici 
piperniciţi. Alţi vreo sută stau cu arcurile 
pregătite de tragere! 

MĂRGĂRIT: Au săgeți veninoase, care ustură 
mai rău că urzica... Pot prinde până aici cu 
urechea mea pârâitul acela slab pe care îl face 
lemnul arcului atunci când este încordat. 

ZĂRZUC: Văd multe bărcuţe din coji de 
seminţe burduşite de pipernici. Nu ne putem 
apăra! 

FICĂŢEL: Eu zic să ne predăm cu demnitate. 
Adică să-i rugăm să ne ierte. 

ZĂRZUC: Dar n-am făcut nimic! 


Scena 5:  Zărzuc, Flanel, Ficătel, 
Mărgărit, Bufnila, pipernici 


MĂRGĂRIT: Hapciu, hapciu! 

FLANEL: Aud urcând piraţii! Pipăruşii! 

FICĂŢEL: Pe mine vă rog să nu vă bazaţi - 
toată ziua m-a durut foarte tare ficatul, de la atâta 
efort... 

FLANEL: Uf! Eu nu miros nicio soluţie! 

ZĂRZUC: Doar să mă gândesc un pic... Ce nu 
le-ar place ăstora? 


Din partea disnpre fundul scenei al 
corabiei urcă pipernicii. Au capetele ca nişte 
bobiţe de piper şi ochi roşii. 


PIPERNICII: Şase, vine şeful! Sunaţi din 
suflăţele, am învins! O să-i caftim! 
FICAŢEL: Ne-am predat, purtaţi-vă frumos. 


Urcă şi Bufnilă, şeful lor. 


BUFNILĂ: Eu sunt căpitanul Bufnilă. Bufnesc, 
trosnesc şi plesnesc pe oricine! Chiar şi pe mine 
mă mai bufnesc, mă trosnesc şi mă plesnesc, dacă- 
s supărat şi n-am pe cine să bufnesc, să trosnesc şi 
să plesnesc. E clar? 

ZĂRZUC: Ba e clar, e limpede, e logic. 
Căpitane Bufnilă, ai întârziat! 

BUFNILĂ: Cum? Am întârziat, am umblat 
fleandura, am căscat gura pe drum? (îşi trage 
două palme) Atunci merit trosc-pleosc-bum! Dar 
stai, n-am întârziat, pentru că n-am promis că vin. 
Am venit c-am venit, clar?! Şi tu să taci când 
vorbeşti cu mine! Am să vă leg, am să vă bat şi pe 
urmă mai vedem... 

ZĂRZUC: Ce bine-mi pare! Spui exact ce 
trebuie, faci exact ce ne-am aşteptat... 

FLANEL: Zărzuc, nu-l enerva... 

FICĂŢEL: Poate ar trebui să ne mai predăm o 
dată? Nu i-o fi plăcut din prima... 

UN PIPERNIC: Ascultă, şefu , ăsta zice că 
ştie ce ştie şi că facem ce facem. Adică... ce 
facem? 


BUFNILĂ (Îi trage un pumn în cap): Aici 
unu’ gândeşte, unu vorbeşte, unu... Da... (Îl 
trage pe Zărzuc pe punte, înspre public) Ce-ai 
vrut mă să spui, că v-aţi aşteptat? 

ZĂRZUC: Nu pot să spun, că e secret. Am 
promis că nu spun. 

BUFNILĂ: Nu zic la nimeni! Hai, că m-ai 
făcut curios, invidios, odios! 

ZĂRZUC: Ne-au trimis verzuşii ca să vă 
enervăm. Noi, ăştia de-aici, am avut un război cu 
satul Năsturel şi am fost învinşi. Verzuşii ne-au 
prins şi ce s-au gândit ei? „la să nu ne mai obosim 
noi, să-i pedepsească mai bine nerozii ăia de 
pipernici!” Şi ne-au forţat să venim încoace... 

BUFNILĂ: Chiar aşa au zis, „nerozii ăia de 
pipernici”?! Îi sfărâm! 

ZĂRZUC (se gândeşte): Ba parcă au zis 
„nerozii ăia proşti de-ngheaţă apele de pipernici”. 

BUFNILĂ: Îi sugrum! 

ZĂRZUC: Ba nu, au spus aşa (Bufnilă 
înghite în sec la fiecare insultă): „fraierii ăia 
nerozi proşti de-ngheaţă apele, pipernici laşi, 
fricoşi, fără minte şi cu capul gol ca talanga”. Aşa 
au spus! 


Prietenii lui Zărzuc au sfeclit-o: se fac cât 
mai mici la fiecare insultă. 

Ficăţel şi Flanel se ascund unul în 
spatele altuia până se termină puntea. 

BUFNILĂ (îi ies fuioare de fum pe urechi): 
Deci aşa au spus! 

ZĂRZUC: Exact aşa au spus. Că sunteţi adică 


atât de proşti încât o să ne pedepsiţi voi în locul 
lor. 

BUFNILĂ: Nooooi?! S-o creadă ei! 

UN PIPERNIC: Da’ nouă ne cam place să 
pedepsim! | 

BUFENILA (îl aruncă, cu un pumn, peste 
bord): N-o să îndeplinim noi porunca proştilor ăia 
de verzuşi! Fricoşi cu capul gol ca te... ca tol... 

UN ALT PIPERNIC: Ca talanga. 

BUFNILĂ: Ca talanga! Ce-o fi aia „talanga”? 
Băieți, uşcheala! (către Zārzuc şi prietenii lui) 
Nu-i aşa că nu ne-aţi văzut? Nu-i aşa că n-am vrut 
să vă luăm prizonieri? Nu-i aşa că n-am vrut să vă 
tragem palme şi pumni? (ei îl aprobă din cap) 
Atunci, la revedere şi nu ne-aţi văzut! 

ZĂRZUC (amuzat): Păi, stai aşa, pe noi cine 
ne mai pedepseşte? Verzuşii nu vor, voi nu vreţi... 

FLANEL: Nu le da idei! 

FICAȚEL: Lăsaţi, că ne pedepsim singuri! 

BUFNILA: Să n-aud de pedepse, capete de 
talangă ce sunteţi! Ce-o mai fi şi aia, „talangă”?... 
Ba o să vă întâmpinăm cu sevă şi râmă! 

UN PIPERNIC MIC: Şefu , da noi n-avem 
sevă, n-avem râmă... 

BUFNILĂ: Atunci, să vă întâmpinați voi din 
partea noastră! Hai băieţi, valea! Adică, pardon, 
„dealul”! Că ce-i vale pe pământ, e deal la noi. 
Săriţi înapoi! (se aude „huştiuluc” în serie) 

FICĂŢEL: I-ai vrăjit, i-ai păcălit! Am scăpat! E 
mai bună mintea decât puterea! 

FLANEL: Ştiam eu că o să NE descurcăm... 

MĂRGĂRIT: Bravo, băiete, îţi mulţumesc - ne- 


ai salvat! 

FICĂŢEL: Da, că bine zici: mulţumesc, 
mulţumesc! 

FLANEL: Pentru puţin... 

ZĂRZUC: Hai să plecăm iute, până nu se 
răzgândesc! Hai să suflăm cu toţii în pânze, să 
ajungem departe! 

FLANEL: Unde? 

MĂRGĂRIT: Lasă, că vedem noi! 


Corabia pluteşte, cu muzică şi lumini. 


Scena 6: Zarzuc, Margărit 
Ceilalţi sforăie încetişor într-un colţ. 


ZĂRZUC: Şi cum arată castelul Prințesei Lila? 

MĂRGĂRIT: Acolo stau toate florile, laolaltă 
cu străjerii gardurilor vii, ai viței de vie, ai 
copacilor. Doar că stau cam despărțiți, până se 
adună laolaltă... 

ZĂRZUC: Cum adică? 

MĂRGĂRIT: De fapt, „zidurile” castelului sunt 
pereţii unei cutii din plastic, pentru biscuiţi, care 
cine ştie cum a ajuns la noi sub pământ, îngropată. 
Atunci când era plină cu biscuiţi, îngropată în 
aerul vostru,  cetatea-cutie, care are trei 
compartimente, conţinuse în prima despărţitură 
biscuiţi mici în formă de peştişori, în a doua, 
biscuiţi mici în formă de cerc, iar în ultima, 
biscuiţi mici sub formă de biscuiţi mici. 

(Sunt proiectate desene „tehnice“ - 
caricaturi cu castelul) 


ZĂRZUC: Luna trecută mi-a dat mama o 
astfel de cutie, dar am mâncat numai biscuiţii mici 
sub formă de peşte, pe cei sub formă de cerc i-a 
crănţănit imediat Flanel, dar biscuiţi sub formă de 
biscuiţi nu a vrut să mănânce nici Flanel. Pe viitor 
am să fiu mai atent unde o să arunc astfel de cutii 
goale. Hai, mai povesteşte! 

MĂRGĂRIT: Unul dintre cartiere (cel în care 
odată se găsiseau biscuiţii ăia sub formă de cerc), 
e locuit numai de flăcăi şi bărbaţi verzuşi în toată 
puterea cuvântului. Al doilea cartier (unde au fost 
cândva biscuiţii în formă de peştişori) e locuit 
numai de femei şi feţiţe verzuşe. Incă mai miroase, 
cred, a biscuţi în cartier, pentru că, se ştie, fetele 
se dau cu mult parfum, iar parfumul la modă nu e 
altul, de câţiva ani, decât parfumul de biscuţi în 
formă de peştişori. Abia în cel de-al treilea cartier 
poţi vedea pe stradă atât verzuşi-bărbaţi, cât şi 
verzuşi-femei. Cartierul e plin de cofetării şi 
cinematografe, de locuri de plimbare şi ringuri de 
dans în aer liber. Dar spionii prinţesei au aflat că 
multe cofetării sunt ale piraţilor pipernici, care 
cumpără ciocolata de la minerii de ciocolată 
verzuşi chiar cu banii pe care-i fură de pe corăbiile 
verzuşe... 

ZĂRZUC: Dar de ce trăiesc separat verzuşii şi 
verzuşele? 

MĂRGĂRIT: Păi, se ştie, bărbaţii vor să 
conducă ei la serviciu şi în familie. Dar şi femeile 
vor acelaşi lucru. Nici unii, nici alţii, nu se simt 
bine să fie conduşi. Ţie ţi-ar plăcea ca, la şcoală, 
colega ta de bancă să te oblige să-i cari 
ghiozdanul? Ei, mă rog, dacă asta îţi face ţie 


plăcere, este cu totul şi cu totul altăceva! Şi la noi, 
cine vrea să care ghiozdane, să danseze sau să se 
ducă la film cu o fată, n-are decât să sară gardul 
ăla înalt, care a despăţit cândva biscuţii minunaţi 
de cei obişnuiţi. Dincolo de gard este Cartierul de 
Distracţii, unde nu există conducători, iar femeile 
verzuşe sunt egale în drepturi cu bărbaţii verzuşi. 
Dacă vreunul nu mai suportă egalitatea, dacă altul 
face vreo obrăznicie, sau dacă pur şi simplu cineva 
vrea să vadă din nou cum e să fii de capul tău, n- 
au decât să sară gardul înapoi. Cartierul bărbătesc 
se mai cheamă şi Cartierul Muschiuloşilor, pentru 
că acei mai slăbănogi verzuşi nu sar niciodată 
gardul la distracţii, ca să-i vadă cineva... 


Se lasă întunericul verde. 


ACTUL 2 


Scena 1:  Zărzuc, Flanel, Ficătel, 
Mărgărit. 

Corabia e ancorată undeva în fundul 
şcenei, spre dreapta. Mai multe rădăcini 
traversează scena. 


ZĂRZUC: Oare mai avem mult până la Palatul 
Lila? 

FICĂŢEL: Am fost o singură dată, când eram 
eu Mic... 

FLANEL: Cât de mic? 

FICAŢEL: Ceva mai mic... Cred că ar fi 


trebuit să se vadă deja palatul. Ar trebui să-l mai 
întrebăm pe nenea Şed. Sau pe alţii, care au fost 
mai de curând. 

ZĂRZUC: Cum să-i întrebi? Năsturel e tare 
departe şi nu avem telefon. 

MĂRGĂRIT: O să batem semnale în rădăcini 
şi or să ne răspundă. 

ZĂRZUC: Credem că rădăcinile sunt bune 
numai de mers pe ele, ca pe autostrăzi. (Bătrânul 
bate tam-tam, după puţin timp se aud bătăi de 
răspuns.) Acum înţeleg: e ca atunci când Mămica 
bate în ţeava de la calorifer ca s-o invite pe 
prietena ei, care stă un etaj mai sus, să vină la o 
cafea. Dacă vecina nu e acasă, nu răspunde 
nimeni, dar dacă a auzit, bate şi ea o dată în ţeavă. 
Dacă va veni, bate de două ori, iar dacă o invită ea 
pe Mămica sus, bate de trei ori! Simplu! Ăsta este 
secretul lor... 

MĂRGĂRIT: Pe vremuri, când nu erau atâtea 
şosele cu maşini şi fabrici pe partea oamenilor, tot 
Pamântul era verde. Peste tot erau numai 
rădăcini, şi puteam comunica între noi, de la 
rădăcină la rădăcină, peste tot. De mulţi ani însă, 
am început să ne cam veştejim, şi putem „vorbi” 
prin rădăcini doar cei care am mai rămas, pe ici, 
pe colo... 


Ficăţel bate tam-tam în rădăcină, iar 
Zarzuc ascultă radioul. 


ZĂRZUC: La radio spune că va fi ploaie. Asta 
înseamnă că trebuie să ne grăbim pe partea 
noastră, să nu ne inunde cumva! 


FICĂŢEL: Gata, am vorbit. 

ZĂRZUC: Ce ţi-au răspuns? 

FICĂŢEL: Am vorbit, prin semnale, cu 
profesorul de Geografie. S-a uitat pe hărţi şi mi-a 
spus că ar trebui să vedem castelul. 

MĂEGĂRIT: Eu nu-l văd că nu văd, dar voi? 

FLANEL: Eu am nasul înfundat. 

FICĂŢEL: lar pe mine mă doare ficăţelul, de 
la oboseală. 

ZĂRZUC: Dar n-am mers prea mult pe jos. 
Biiine, facem o pauză, dar scurtă, că vine ploaia pe 
pământ. (Se aşează cu toţii) Moşule, spuneai că 
ai vorbit cu proful de Geografie. Chiar eram curios 
să aflu câte ceva despre şcolile verzuşilor, nu de 
alta, dar încă îmi amintesc de nişte note puse în 
catalog de profesori care, deşi nu merg, ca aceea 
ai verzuşilor, cu capul în jos, cam văd lucrurile pe 
dos... 

MĂRGĂRIT: Sigur, avem şcoli unde învăţăm 
de toate. Una din primele lecţii, pe care nu trebuie 
să nu o uităm toată viaţă, e lecţia de Mirare. 
„Dacă trăieşti şi nu te miri de nimic, degeaba mai 
trăieşti”, învăţăm la prima lecţie a lecţiei. Avem şi 
lecţii de Auzire căci degeaba îţi tot vorbeşte 
cineva cu înţelepciune, dacă urechile tale sunt 
blegi ori în altă parte! Foarte importantă e şi lecţia 
de Păsare, de care ţi-am mai vorbit, care se învaţă 
greeeu, ani la rând, chiar şi la voi pe pământ! 
Lecţia de Făcut plăcere altora e şi ea foarte 
importantă pentru verzuşi şi verzuşe. Ca şi lecţia 
de Dat importanţă celuilalt - cea mai grea dintre 
toate, pentru că unora dintre verzuşii mai grei de 
cap chiar nu merita să le dai cine ştie ce 


importanţă! În sfârşit, dar nu în cele din urmă, 
fiecare verzuş trebuie să înveţe limbi străine. 

ZĂRZUC: Eu mă descurc binişor cu engleza... 

MĂRGĂRIT: Nooo, noi învăţăm alte limbi 
folositoare. De pildă, verzuşii-de-iarbă, care mai 
folosesc în familie şi limba lerboasă (ba chiar unii 
dintre cei mai obraznici vorbesc uneori 
buruienos!), deprind şi Pruna - limba verzuşilor- 
de-prun, care te ameţeşte când o vorbeşti toamna, 
vorbesc Roza - limba străjerilor trandafirilor, chiar 
şi Petuna - un dialect şoptit numai noaptea de 
păzitorii petuniilor. În care verzuşii folosesc, pe 
lângă vorbele frumoase, şi parfumuri, pe care le 
ţin tot timpul în sticuluţe mici, la brâu, lângă 
călimările cu rezerva de lacrimi. Mai sunt lecţiile 
de Salcâmă, liliaca, Sălcia a sălciilor, Morcova, 
Migdala, mai rar auzită şi multe-multe alte limbi şi 
dialecte... 

ZĂRZUC: Bine că nu se predau şi pe pământ ! 
Ei, hai prieteni, la drum! 

FICĂŢEL: Da” eu aş mai sta... 

ZĂRZUC: Mai stai, viteaz obosit, că poate te 
prind pipernicii din urmă! Noi, gata, am plecat! 

FICĂŢEL.: Staţi vă vin şi eu! 


Scena 2 : Aceeaşi 

Se joacă la « cutie neagră » 

Corabia dispare discret din scenă, care 
rămâne complet găală. Ei merg spre 
interiorul scenei dar ceva îi opreşte, pe rând. 


FICĂŢEL: Na, că m-am lovit de ceva. Şi ce mă 


mai doare! 

ZĂRZUC: Nu ne mai păcăleşti cu poveşti! Na, 
că m-am lovit şi eu! 

MĂRGĂRIT (pipăie): Copii, acum a venit 
vremea mea. Să vă arate moşul cum găseşti calea 
şi cu ochii închişi. Uite, avem în faţă un zid: îi simt 
bine cărămizile. 

ZĂRZUC: Un zid invizibil! De aceea nu 
puteam vedea castelul! 

FICĂŢEL: Dar cine l-o fi ridicat? Nu era 
atunci când am fost eu pe aici... 

FLANEL: Mie îmi miroase a vrăjitorie. 

FICĂŢEL: Parcă spuneai că nu ai miros. 

ZĂRZUC : Ce să facem ? 

MĂRGĂRIT : Voi aţi văzut vreun zid care să 
nu aibă şi vreo poartă, vreo fereastră-ceva ? Hai 
să căutăm ! 

ZĂRZUC : Hai să pipăim şi noi. 

MĂRGĂRIT : Ca să aveţi spor, ar fi bine să 
închideţi ochii ca şi cum aţi fi orbi, ca mine. Să fim 
atenţi numai la ce ne spune vârful degetelor... 

FLANEL : Hopa, aicie ud! 

MĂRGĂRIT : Da, se vede că pe aici iese apa 
murdară din castel. Poate avem loc să intrăm. 

FLANEL: Ohoho, cât loc este! Eu am şi 
intrat ! 

MĂRGĂRIT : la-o încet, să nu dai peste ceva 
invizibil şi ascuţit, sau invizibil şi clocotit... 

FICĂŢEL : Sau ceva invizibil şi colţos. Ptiu, ce 
pute apaasta ! Mai bine avea şi miros invizibil ! 

ZĂRZUC : Gata, am trecut şi eu. 

FICĂŢEL : Na, că eu m-am înţepenit. E prea 
mică gaura pentru mine ! 


ZĂRZUC : Hai să-l tragem înăuntru ! 


Tras cu chiu, cu vai, împins şi de 
Mărgărit, reuşesc să-l tragă dincolo. Uriaşul 
plânge că s-a julit. Mărgărit pipăie pe jos. 

MĂRGĂRIT : Am găsit un drum de piatră. 
Invizibil. Toată cetatea o fi invizibilă ? 

ZĂRZUC : Să pipăim încet. (Se aude 
cotcodacit şi zgomot de aripi) Atenţie la 
animale invizibile ! Unele ar putea fi rele. Pe găini 
le goneam când eram la bunici, dar ăstea nu ştiu 
cât de mari pot fi. 

FICĂŢEL : Astea, ce-or fi, numai m-au ciupit. 
Dar îmi cam curge sânge. 


Cei trei se lasă în genunchi, iar câinele 
pe burtă, sugerând că au căzut într-o groapă. 
Fondul sonor este foarte important în 
sublinierea misterului. 


ZĂRZUC : Scuzaţi, n-am văzut groapa. Bine 
că nu-i adâncă ! 

MĂRGĂRIT : Trebuie să ieşim cumva - simt 
ceva care nu-i ploaie. E nisip şi cade de sus! Ar 
putea să ne îngroape cu totul ! 

FLANEL: Eu deja am gura plină cu nisip 
invizibil ! Şi abia pot respira! E o capcană cu 
nisip ! 

ZĂRZUC : Staţi, m-am apucat de ceva ca o 
funie. Urc pe ea şi voi să vă ţineţi de picioarele 
mele ! (Alcăâtuiesc un lanţ; Flanel a şi sarit 
sus.) Ce-i asta ? Nu e funie, e... coadă! 


FICĂŢEL : Să nu fie de şarpe, că-mi şi dau 
drumul ! 

ZĂRZUC : Cred că are... blană. 

FICĂŢEL : Blană sau blăniţă? O fi ceva 
mare cu coadă mică, sau ceva mic, dar cu coadă 
mare? 

FLANEL : Să nu dea cu gheara sau cu copita ! 
Şi să nu muşte sau să nu înţepe ! 

ZĂRZUC : Hai să urcăm cât nu se supără ! 


Sunt purtaţi prin scenă de o coada 
invizibila, care fuge. 


MĂRGĂRIT : Dă-i drumul cozii ! 
ZĂRZUC : Şi dacă se întoarce şi mă muşcă ? 


Zărzuc dă drumul la mâini şi rămân toţi 
nemişcaţi. Se aude un râget. 

ZĂRZUC : O fi un leu ? 

MĂRGĂRIT : Noi nu avem lei sub pământ. Nu 
vă luaţi după răget : poate fi un şoricel mic, dar cu 
gura mare. Sau un ecou. 

ZĂRZUC : Dar şi coada era coşcogea ! Cred 
însă că a plecat. S-o fi speriat de noi... Dacă 
vietăţile invizibile nu le pot vedea pe cele vizibile ? 
Hai să mai bâjbâim, până nu se întunecă. 

MĂRGĂRIT : Un oraş invizibil ziua e invizibil 
şi noaptea. 

FICĂŢEL : Poate face cineva vreun foc vizibilo 
şi-l vedem. Mie mi-e cam frig la bubă. 

MĂRGĂRII : Aici e o uşă. 

FICĂŢEL : Cum ţi-ai dat seama ? 


MĂRGĂRIT : După forma dreptunghiulară. 
Uşile sunt dreptunghiulare. 

FLANEL: Eu am dat peste un lighean. E 
rotund şi plin cu apă. Şi m-am udat! Lighianele 
sunt rotunde şi au apă! 

MĂRGĂRIT : Am intrat într-un hol. Holurile 
duc undeva. Ăsta se bifurcă. Unde-o luăm, la 
stânga sau la dreapta ? 

ZARZUC : Am o idee: doamna asta lasomia 
trebuie să aibă miros de iasomie, nu? Hai să 
mirosim cu toţii ! 

FLANEL: Mie parcă-mi miroase puţin. A 
oase. 

MĂRGĂRIT : Tu ai nasul înfundat! Eu, cu 
nasul meu de orb, simt puţin miros de iasomie din 
partea asta. Dar şi de liliac. 


Pornesc toţi pâşu-pâşu spre dreapta, apoi 
spre stânga, coboară (adică  flexează 
genunchii) şi urcă. 


MĂRGĂRIT : Staţi, simt miros de fier ruginit ! 
Să nu fie vreo capcană ! 


Ceva vâjâie, dar orbul se apleacă. 


ZĂRZUC : Cred c-a fost o săgeată. Oare n-or 
fi şi oşteni de pază ? 

FICĂŢEL: Ce le mai trebuie, cu atâtea 
capcane ? Doar ca să le mai dea şi lor mâncare 
invizibilă ? Aocăleu ! Mi-am amintit ce foame îmi 
era mai devreme, când eram mai puţin 


înfometat... (zgomot de sticlă spartă) M-am 
tăiat din nou. Acum la cot. Cred c-am să mor, 
săracu de mine. Nu vă vine să plângeţi ? Vă dau 
călimara mea... 


Mărgarit pipaie, apoi loveşte cu pumnii şi 
apare un dreptunghi (cu gratii), decupat în 
decorul din spate şi o vedem pe Prinţesa Lila 
şi pe doamna lasomia. 


Scena 3:  Zărzuc, Flanel, Ficătel, 
Margărit, Lila şi lasomia. 


LILA : Ce bine că aţi venit! De când suntem 
închise aici, florile noastre de pe pământ s-or fi 
ofilit, săracele. lar verzuşii şi verzuşele din palat 
au fost închise în beciuri adânci ! 

ZĂRZUC : Dar cina v-a închis aici ? 

LILA : Prinţul Amar, zis şi Vrăjitorul Veşted. A 
plănuit să răpească pe toţi conducătorii verzuşilor 
şi să-i închidă. A făcut o vrajă şi a făcut invizibil 
castelul, după ce l-a umplut de capcane 
ucigătoare. Dacă nu te vede lumea, e ca şi cum n- 
ai exista... Voi cum aţi răzbit ? 

ZĂRZUC : Datorită priceperii bunului 
Mărgărit şi curajului uriaşului Ficăţel şi a 
căţeluşului-pisică Flanel, cel cu blana ca mătasea. 

FICĂŢEL : Şi în primul rând, datprită lui 
Zārzuc ! 

ZĂRZUC : Să lăsăm laudele, vrăjitorul ne-ar 
putea prinde ! Unde o fi ? 

IASOMIA (geme, bolnavă): Mā tem pentru 


voi. Vine când nu te aştepţi. 

LILA : Măcar pe el îl putem vedea: nu se 
putea vrăji singur să devină invizibil. 

ZĂRZUC : De lucrurile pe care le văd mi-e 
mai puţin frică ! Tanti lasomia, poftim o aspirină ! 
Ai să te faci bine ! 

Scena 4 : Aceeaşi, Prinţul Amar 

Intră Amar, cu faţa de vrej uscat, 
înfăşurat într-o pelerină roşie. 


AMAR : Ia te uită ! Avem oaspeţi nepoftiţi. La 
timp : tocmai voiam să scap de cele două doamne, 
să dau foc castelului. E loc şi pentru voi, poftiţi, 
facem o singură cheltuială pentru toţi ! 

FICĂŢEL : Mă doare atât de tare ficatul, încât 
cred că o să ne batem noi doi. 

AMAR : Excelent, excelent ! Uite, îţi dau ce 
vrei : săbii, pistoale, tunuri. lar eu voi folosi vrăji. 
Ia să vedem. Aş putea întâi să te transform într-un 
gândăcel... 

IASOMIA (la urechea puştiului): Zărzuc, 
vrăjitorul este nemuritor. Doar un singur lucru îl 
poate ucide : dacă îi măsori umbra cu o aţă şi apoi 
dai foc aţei. Uite, ia o papiotă şi ia-i umbra cât 
timp se luptă el cu Ficăţel. Eu am să-i ţin o 
lumânare în faţă, ca să facă umbră. 

Zărzuc se învârte cu aţa, căutând să fie 
mereu în spatele vrăjitorului, în timp ce 
Ficăţel şi Flanel încearcă să-l încolţească din 
faţă. 


AMAR : lar pe acest căţel am să-l transform 


într-o râmă ! 

ZĂRZUC : Da stai locului odată! (Toţi se 
opresc, cala desene animate, până măsoară 
Zărzuc umbra) Eu zic să te mai gândeşti : uite, 
am aici chiar viaţa ta, răutate mică ! 

AMAR (speriat) : Ce prostie! Nu te lua după 
poveşti, eu sunt nemuritor. Dă-mi aţa aia fără 
valoare şi-am să-ţi fac un castel din ciocolată. Cu o 
cadă de îngheţată. Cu suc de portocale şi de mere 
la robinet. Cu televizoare deschise tot timpul la 
desene animate... (se apropie tiptil de bâiat). 

ZĂRZUC : Dacă-i fără valoare, eu zic să ţi-o 
dau. Voi ce ziceţi ? (Toți dau din cap că «nu». Se 
întoarcespre sală.) lar voi ce ziceţi, copii ? Să-i 
dau aţa ? Eu zic totuşi să ne mai gândim. Bineee. 
Uite, vrăjitor urât, dacă ai să stai în patru labe şi- 
ai să faci ca măgarul, am să mă mai gândesc. 
(Amar se supune) păi, dacă până şi un măgar ca 
tine ştie ce valoroasă e aţa asta, cum să nu ştie un 
copil ca mine ? Şi, pentru că băieţeii ca mine n-au 
voie cu chibrituri, am să rog pe cineva în vârstă să 
aprindă aţa. 

AMAR : Nu, te rog! 

LILA : Pentru tot răul pe care l-ai făcut şi 
voiai să-l faci, dispari! (Aprinde aţa de la 
lumânarea lasomiei, în timp ce vrăjitorul 
dispare sub pelerina foarte larga.) 

ZĂRZUC (Lui Mărgărit): Am făcut treabă 
bună ! Să batem deci palma pentru începutul unei 
mari prietenii ! 

MĂRGĂRIT : Sau mai bine, să batem talpa, 
căci în curând tu vei călca din nou pe partea ta, 


iar eu, ca şi până acum, pe partea mea ! 

Se aşează spate-n spate şi-şi lovesc cu 
veselie tălpile, mai întâi la dreptul, apoi la 
stângul. 


LILA : L-ai învins pe vrăjitor, spune-ne cum 
să-ţi mulţumim. 

ZĂRZUC : Sunt foarte bucuros că mi-am 
salvat lasomia. Aş vrea însă acum ca să mă întorc 
acasă, cu Flanel. Bunicii or fi îngrijoraţi. Credeţi 
că se poate ? 

LILA : Nimic mai simplu! Dacă pentru a te 
micşora a trebuit să plângi, ca să creşti iar, va 
trebui să râzi. 

ZĂRZUC : Nimic mai simplu. Pe mine mă 
pufneşte râsul peste tot. Doar la şcoală mă 
străduiesc să fiu serios. Hai, Flanel, să ne 
gâdilăm ! 


Zărzuc ia câinele în braţe şi râd tare 
amândoi. În faţa lui se ridică foarte repede, 
ca să nu ne prindem de mişcare, două 
picioare uriaşe, care-l acoperă pe băiat şi se 
pierd în tavan. Sunt îmbrăcate, ca şi Zărzuc, 
cu blugi, cu acelaşi desen floral, însă mare. 


LILA : Ce repede a crescut! Deşi nu l-am 
cunoscut, o să-mi cam fie dor de el. 

IASOMIA: Eu l-am cunoscut, prin tufele 
mele. El le-a plantat ! E un băieţel cu suflet bun ! 

LILA:  Haidem acum să-i eliberăm pe 
prizonieri şi să deschidem palatul tuturor 


verzuşilor ! Bateţi în rădăcini, să se afle peste tot 
că suntem liberi şi că e mare sărbătoare în Ţarade 
sub Picior ! 

IASOMIA : Vraja s-a dus, încep să se vadă iar 
casele şi străzile. Au căzut şi zăvoarele. li aud pe 
verzuşi venind... 


De peste tot se ridică metereze şi case 
din pânză. Picioarele uriaşe dansează de 
bucurie şi ies din scenă. Se aude cântecul: 

Hai să batem talpa iute 

Și să fim prieteni buni! 

Roua-n Zori să te sărute 

Când te joci pe sub aluni. 

Roua-n Zori să te sărute 

Când te joci pe sub aluni. 


S-o luăm pe drumul ploii 

Și să ne jucăm frumos - Rădăcinile sunt 
drumuri 

Dacă stai cu capu-n jos. 

Rădăcinile sunt drumuri 

Dacă stai cu capu-n jos. 


La rădăcină-i răcoare 
Si-n izvor noi facem duş. 
Dacă ai să rupi o floare, 
O să plângă un verzuş! 
Dacă ai să rupi o floare, 
O să plângă un verzuş! 


SFÂRŞIT 


